Az 1790-es nemesi összeírásakor szerepelt a Zala vármegyei Kámaházán az elhunyt Foky Benedek és nejétől, Petermon Elisabethtől, származó báró Foky Zsigmond (1770-1823), huszárőrnagy, Mária Terézia rend lovagja, kitüntetés amivel járt a bárói cím is, és fivére, dasztifalvi Foky Ferenc (1777-1809), aki 1809-ben inszurgens kapitány volt, és a Győri csatában megsérült, majd Komáromban hunyt el. A nemes Foky család nem gyakran használt nemesi előneve; az eddigi ismert források alapján egyedül a korábban említett Foky Ferencről bizonyos, hogy a Sopron vármegyei Dasztifalu után "dasztifalvi Foky"-ként szerepelt. Foky Benedek és Petermon Elisabeth lánya, Foky Erzsébet, aki felsőszopori Etényi Ferencnek a házastársa lett. A gyermektelen báró Foky Zsigmondban és öccsében, Foky Ferencben kihalt az ő ága családnak.